Document ID: /roh_data/filtered/fineweb-2-filterrobots_roh.jsonl.gz/63836

En la «NZZ am Sonntag» èn tant il president da la cumissiun federala da vaccinar Christoph Berger, sco er il president da la Conferenza dals directurs chantunals da sanadad Lukas Engelberger s’exprimids cunter in obligatori da vaccinar general.
In tal pass donnegiass ferm la relaziun tranter pievel e regenza, citescha la gasetta Lukas Engelberger. Er na craja el persunalmain betg ch'in obligatori augmentass la quota da vaccinaziun marcantamain. Tenor Christoph Berger violass in obligatori da vaccinaziun il princip ch'i saja ina decisiun persunala da sa laschar vaccinar u betg. Plinavant giess lura er la fidanza en il stadi a perder.